b'\n_START_ARTICLE_\nTT-33\n_START_SECTION_\nIstorija\n_START_PARAGRAPH_\nXX a. 3-i\xc4\x85 de\xc5\xa1imtmet\xc4\xaf Raudonoji Armija ie\xc5\xa1kojo savitaisio pistoleto modelio, kuris gal\xc4\x97t\xc5\xb3 pakeisti pasenus\xc4\xaf 1895\xc2\xa0m. pavyzd\xc5\xbeio Nagano revolver\xc4\xaf ir naudotus \xc4\xafvairius u\xc5\xbesieninius pistoletus. Vienas \xc5\xbeinomiausi\xc5\xb3 ir vertinam\xc5\xb3 pistolet\xc5\xb3 buvo ilgavamzdis Mauzeris C96, naudoj\xc4\x99s galing\xc4\x85 7,63\xc2\xa0mm \xc5\xa1ovin\xc4\xaf. Buvo nutarta, kad naujasis pistoletas turi naudoti Mauzerio \xc5\xa1ovinius._NEWLINE_Buvo i\xc5\xa1bandyti keleto konstruktori\xc5\xb3 pistoletai, kol gal\xc5\xb3 gale buvo pasirinktas konstruktoriaus Fiodoro Tokarevo modelis. 1930\xe2\x80\x931932\xc2\xa0m. buvo pagaminti keli t\xc5\xabkstan\xc4\x8diai \xc5\xa1i\xc5\xb3 pistolet\xc5\xb3, ir lauko bandymai atskleid\xc4\x97 nema\xc5\xbeai tr\xc5\xabkum\xc5\xb3. F. Tokarevas juos i\xc5\xa1tais\xc4\x97, ir 1934\xc2\xa0m. prad\xc5\xbeioje TT buvo priimtas \xc4\xaf ginkluot\xc4\x99 kaip TT-33. Iki 1941\xc2\xa0m. bir\xc5\xbeelio 22 d. (Vokietijos-TSRS karo prad\xc5\xbeia) buvo pagaminta apie 600 000 TT pistolet\xc5\xb3. Karo metais j\xc5\xb3 gamyba irgi nema\xc5\xbe\xc4\x97jo._NEWLINE_1946\xc2\xa0m. pistoletas TT buvo \xc5\xa1iek tiek modernizuotas, kas suma\xc5\xbeino jo gamybos kain\xc4\x85. TSRS TT gamyba buvo sustabdyta 1952\xc2\xa0m. kai \xc4\xaf ginkluot\xc4\x99 buvo priimtas 9\xc2\xa0mm Makarovo pistoletas PM. Tarybin\xc4\x97je Armijoje \xc5\xa1iuos pistoletus naudojo iki 7-ojo de\xc5\xa1imtme\xc4\x8dio, o milicijoje\xc2\xa0\xe2\x80\x93 iki 8-ojo de\xc5\xa1imtme\xc4\x8dio._NEWLINE_TT pistoletus pagal licencijas gamino Kinijoje, KLDR, Vengrijoje, Lenkijoje, Rumunijoje, Jugoslavijoje. Daugelis j\xc5\xb3 naudojo 7,62\xc2\xa0mm \xc5\xa1ovinius, nors kai kuriose \xc5\xa1alyse gamino ir komercinius variantus su 9\xc3\x9719\xc2\xa0mm Parabellum \xc5\xa1oviniais._NEWLINE_TT iki \xc5\xa1iol teb\xc4\x97ra kai kuri\xc5\xb3 \xc5\xa1ali\xc5\xb3 ginkluot\xc4\x97je. Rusijoje TT irgi teb\xc4\x97ra populiarus. Jis laikomas kileri\xc5\xb3 ginklu, kadangi galingas TT \xc5\xa1ovinys pramu\xc5\xa1a \xc5\xbeemesni\xc5\xb3 klasi\xc5\xb3 neper\xc5\xa1aunamas liemenes.\n_START_SECTION_\nKonstrukcija\n_START_PARAGRAPH_\nTT naudoja vamzd\xc5\xbeio trumpos eigos atatrank\xc4\x85. Nuleistuko mechanizmas neturi rankinio saugiklio. Taikiklis gamykloje pri\xc5\xa1audytas 25\xc2\xa0m nuotoliui._NEWLINE_Plienin\xc4\x97 d\xc4\x97tuv\xc4\x97 talpina 8 \xc5\xa1ovinius. Rankenos \xc5\xa1oneliai yra plastikiniai, o karo metais gamint\xc5\xb3 TT\xc2\xa0\xe2\x80\x93 mediniai.'